ลุ้น SET บวกต่อ หลังหุ้นตปท.เขียวยกแผง รับตัวเลขเศรษฐกิจสหรัฐ-ยุโรปฟื้น
"บล.กรุงไทย ซีมิโก้" มองแนวโน้มหุ้นไทยมีโอกาสบวกต่อ หลังตลาดหุ้นตปท.เขียวยกแผง ขานรับตัวเลขเศรษฐกิจสหรัฐ-ยุโรปฟื้นตัว
"บล.กรุงไทย ซีมิโก้" มองแนวโน้มหุ้นไทยมีโอกาสบวกต่อ หลังตลาดหุ้นตปท.เขียวยกแผง ขานรับตัวเลขเศรษฐกิจสหรัฐ-ยุโรปฟื้นตัว
7 พ.ค. 2564

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า ตลาดหุ้นไทยเช้านี้มีโอกาสปรับขึ้นเช่นเดียวกับตลาดหุ้นภูมิภาคเอเชีย ขานรับตัวเลขเศรษฐกิจอออกมาดีทั้งสหรัฐและยุโรป แม้มีข่าวประธานธนาคารกลางสหรัฐฯ (เฟด) บางคนออกมาเตือนเรื่องตลาดหุ้น และผลประชุมธนาคารกลางอังกฤษ (BoE) วานนี้ปรับลดวงเงินซื้อพันธบัตรตามมาตรการ QE ลงสู่ระดับ 3.4 พันล้านปอนด์/สัปดาห์ระหว่างเดือน พ.ค.-ส.ค.จากปัจจุบัน 4.4 พันล้านปอนด์/สัปดาห์ เป็นสัญญาณว่าหลายประเทศคงดำเนินการในทิศทางเดียวกัน แต่มองว่าตราบใดที่เฟดยังไม่ปรับลด QE ตลาดหุ้นก็ยังน่าจะไปต่อได้
ทั้งนี้ ตลาดบ้านเราคงจะได้รับผลดีจากตลาดหุ้นทั่วโลกเป็นขาขึ้น และนักลงทุนต่างชาติกลับมาซื้อบ้างแล้ว รวมถึงการเลื่อนใช้เกณฑ์ฟรีโฟลตใหม่ก็ช่วยหนุนให้สามารถเล่นเก็งกำไรหุ้นได้ประโยชน์ โดยเฉพาะหุ้นร้อนแรงอย่าง DELTA และอาจมีหุ้นตัวอื่น ๆ ตามมา อีกทั้งคาดว่าจะมีการเล่นเก็งกำไรผลประกอบการบริษัทจดทะเบียนด้วย
อย่างไรก็ตาม ยังต้องติดตามสถานการณ์การแพร่ระบาดไวรัสโควิด-19 ในประเทศที่ยังไม่ดีขึ้นถ่วงตลาดอยู่ เป็นผลให้หลายสำนักวิจัยอาจทยอยปรับลดประมาณการ GDP ไทยลง และยังต้องติดตามภาครัฐฯจะมีมาตรการคุมเข้มออกมาเพิ่มอีกหรือไม่ แต่คิดว่าไม่น่าจะมีออกมาแล้ว พร้อมให้แนวรับ 1,560-1,565 จุด ส่วนแนวต้าน 1,580 จุด